Kontraktor patut nembuka projek nitihka timpuh
SIMANGGANG: Kontraktor ditangkan ngambika enda meri kebuah sida enda ulih nembuka projek baka timpuh ke udah ditetapka ketegal penanggul enda chukup pengereja ke bisi bekaul enggau ijinsi nembuka projek. Ku Penulung Menteri Pengelantang Komuniti Datuk Francis Harden Hollis, penanggul enda ulih nembuka projek ulih diseliahka enti kontraktor udah besedia enggau pelin ke chukup dikena ngemujurka projek diri empu. “Ukai semina bisi pelin ke chukup, tang bala kontraktor mega patut nyediaka pelin dikena napi penanggul ke enda disadang nyadi, tau ngachau pemujur projek sida iya empu. “Iya ke beguna amat nya peratika skop pengawa baka ke udah disetuju dulu. Nya beguna amat ngambika penanggul laun tembu enda meri empas ke enda manah ngagai pengidup rayat ke sigi endang begunaka asil projek nya ila,” ku iya. Harden ti mega Kaban Kunsil Nengeri (ADUN) Simanggang mansutka jaku munyi nya maya ngatur penemuai ngagai taba projek ngadu sereta ngemanahka sistem parit ba kandang Taman Gamang ba bandar nya. Kelimpah ari kontraktor laun nembuka projek enggau asil pengawa ke digaga enda berapa manah ngasuh rayat ngaga kompelin laban nadai meri penguntung ngagai sida iya. “Ketegal gaya ke baka nya ngasuh sekeda orang ngapika isu projek laun tembu ngasuh rayat benci ngagai pengari rayat ba kandang menua nya. “Ketegal nya aku minta kontraktor lebih betanggungjawap maya nembuka projek nitihka timpuh (baka ke bisi disebut dalam kontrak) ngambika enda nyadi isu ba kandang menua nya jemah ila,” ku Harden. Sama enggau Harden maya ngatur penemuai nya dua iku pengari DID Sri Aman, Azizi Dahlan enggau Khairul Hakimi Suhaili, Chairman JKKK Taman Gamang Nicholas Nyalung enggau pengari serikat DNAJ Enterprise ke udah dipaduka ngemujurka projek nya. Dulu ari nya geran penyampau RM349,981.60 ari Program Transformasyen Menua Pesisir (RTP) DUN Simanggang  udah dikemendarka dikena ngemujurka projek ngadu enggau ngemanahka sistem parit ba genturung pendiau nya. Projek nya nyengkaum pengawa ngaga parit konkrit betutup 107 meter pemanjai sereta 1200 milimeter pemesai, parit konkrit (nadai tutup) 110 meter pemanjai enggau ‘culvert box’. Oleh VALENTINE NGUMBANG 
See author's posts
